Hyvä äiti on uhrautuva, kärsivällinen ja lempeä. Hyvä äiti tyydyttää isän seksuaaliset tarpeet, jotta suhde ei kaadu äidin itsekkyyteen. Omia tarpeita äidillä ei ole, sillä kaiken edelle menee pienokainen.

Poikkeuksia tarvitaan vain, jotta hyvät äidit saavat sylkeä niiden päälle.

Syyskuussa äidiksi tullut pin up -malli ja tatuoija Sini Ariell julkaisi sunnuntaina Facebook-päivityksen. Hän kuvaili vauva-arkeaan sanoilla ”v*ttu mitä paskaa”. Lisäksi hän kirjoitti, että kodista tulee vankila ja että unta tulee vain pari tuntia yössä. ”Parisuhde on kaatunut pohjamutiin ja tässä nyt riivitään pieniä hetkiä tai keskusteluja rakkaudesta. Ollaan molemmat niin v*t*n loppu. Tekis vaan mieli ottaa ja lähtee.”

Tuo herätti enemmän tunteita kuin yksikään Sauli Niinistön tai Lennun poliittinen avaus. Se vasta raivostutti, että Sini Ariell kertoi vetävänsä kaksin käsin viinaa päästyään kahdeksi tunniksi baariin.

Sini Ariellille pitää luovuttaa seuraavana äitienpäivänä Valkoisen ruusun suurristi ketjuineen, vaikka joku lotta jäisi sen takia ilman. Hän sanoi ääneen yhteiskunnan suurimman salaisuuden. Sen ohella, että puolet miehistä ei pese käsiään pissalla käynnin jälkeen.

Sini Ariell on fiksu ihminen, joka tajuaa oman jaksamisensa rajat. Paljon vaarallisempia lapsilleen ovat suomenruotsalaiset hipit, jotka eivät rokota lapsiaan, juottavat näille hopeavettä, eivätkä anna kuunnella sikiön sydänääniä.

Äidiksi tulo on valtava nahanluonti. Yhtäkkiä se, mitä syöt ja juot, paljonko painat ja mitä teet rinnoillasi on asia, josta kaikilla saa ja pitää olla mielipide. Kehon rajoja rikotaan koskettelemalla ja kommentoimalla. Jos äiti juo puoli lasia viiniä, kaikki hyökkäävät lounaspaikassa hänen kimppuunsa. Etelä-Euroopassa se on ihan ok. Ja he sentään ovat maalanneet Sikstuksen kappelin freskot, kun me Suomessa vielä väkisinmakasimme hylkeitä luolissa. Onneksi norppa-live lopetti sen tradition.

Äitiys on kaikkien #metooiden äiti. Sen ahdistelijat ovat naapurintätejä, jarisinkkosia, terveyskeskuslääkäreitä ja anoppeja.

Vauvan itku on tarkoituksella hermoja raastavaa. Sen tarkoitus on saada vanhemmat vastaamaan mahdollisimman pian lapsen tarpeisiin. Kestäisitkö itse, jos valvoisit enemmän kuin Bile-Dani ja jos kotonasi soisi megafonilla varustettu herätyskello 23 tuntia vuorokaudessa? Haluan heti tonnilla samaa lääkettä kuin se, joka väittää nauttivansa joka hetkestä.

Lasta voi välillä vähän vihatakin. Lapsi kyllä vihaa viimeistään teini-iässä takaisin. Kun sumerilaiset keksivät nuolenpääkirjoituksen 10 000 vuotta sitten, seuraavana päivänä heidän lapsensa kirjoittivat savitauluun: ”Mutsi on tyhmä paska”.

Missään ei kohtaa niin ruman rehellisesti omaa keskeneräisyyttään kuin pukiessaan haalaria liian kovakouraisesti ikäväänsä itkevälle taaperolle tai torjuessaan hämmentyneen koululaisen keskusteluyritykset upottuaan liian syvälle työstressiin. Naiseus ja äitiys asetetaan usein vastakkain otsikoissa kuten ”muista, että olet myös nainen, etkä vain äiti” . Pornossakin on oma MILF-lokeronsa äideille. Synnyttäneen naisen haluaminen ei ole tehdasasetus, vaan koominen fetissi.

Kaikki naiset eivät edes lapsia saatuaan määrittele itseään ensisijaisesti äideiksi, vaikka ympäristö niin tekeekin. Nainen voi haluta seksiä viikko synnytyksen jälkeen. Hän voi haluta käydä baareissa, jatkaa opintojaan ja juopotella ystäväporukalla aamuun asti. Toisin kuin jotkut luulevat, naisen aivot eivät tuhoudu synnytyksessä.

Miehelle on luontaista pysyä miehenä ja taantua itsekin lapseksi, jonka tarpeet naisen tulisi vauvan ohella täyttää, jotta mies ei lähtisi vieraan matkaan. Suomen kielessä on sellainen sana kuin ”päihdeäiti”. Sen sijaan päihdeisää ei ole. Kuvittele puolivuotiaan vauvan äiti, joka sanoisi harkitsevansa lähtemistä, koska ei saa vauva-arjen uuvuttamalta mieheltään riittävästi munaa. Mitä ajattelisit?

Vanhemmuus on rasittavaa ja epätasa-arvoista. Reaktiot Sini Ariellin päivitykseen kertovat enemmän meistä kuin hänestä. Jos isä kertoo olevansa yksinhuoltaja ja käyvänsä joskus puistossa lapsen kanssa, hän saa aplodit ja fanfaarit. Jos äiti kertoo olevansa yksinhuoltaja, hän on itse syyllinen. Miksi valitsit väärän miehen? Uskon, että Sini Ariell on paljon parempi vanhempi kuin minä. Mutta hän onkin nainen, siitä raivo. Kun minä kirjoitin aiemmin kolumnissa ahdistuksesta isyydessäni, sain vain kehuja. Vanhemmuus on sovinistista.

Otetaan nyt varpajaiset. Konsepti on järjetön. Äiti kantaa ja synnyttää lapsen, mistä kiitoksena isä lähtee kavereidensa kanssa ryyppäämään ja imemään itseään sikarin muodossa. Nyt joku nokkela typerys vertaa varpajaisia odotusaikana äidille järjestettäviin babyshowereihin. Jos varpajaisten alkoholi korvattaisiin vaippakakulla, koko perinne kuopattaisiin hiljempaa kuin setelit Aarnion pihamaalle.

Kaikki ovat ilmeisesti jotain äitiyden asiantuntijoita. Miehetkin, koska olemme kaikki jostain syntyneet. Logiikka on yhtä pitävä kuin, että olisimme kaikki hiukkasfyysikkoja, koska koostumme atomeista. Paitsi Antti Holma, joka on 40% atomeja ja 60% seksiä.

”Jos äitiys on 90-prosenttisesti hyvää, silloin se on huonoa, koska siitä puuttuu 10 prosenttia. Isyys määritellään helposti niin päin, että kaikki, mikä on nollan yläpuolella, on hyvää isyyttä, koska mies tekee edes jotain”, Pelastakaa lapset ry:n Topi Linjama kertoi Helsingin Sanomissa joulukuussa.

Kyllä! Elokuva, jossa mies joutuu hoitamaan lasta on aina komedia. Sellaisia ovat muun muassa Kolme miestä ja beibi tai jopa täällä tasa-arvoisessa Suomessa Napapiirin sankarit kakkonen ja Yösyöttö.

Teiniäiti on haukkumasana. Jos taas hankkii lapsen liian myöhään, altistaa sen downin syndroomalle. Jos taas ei hankkiudu ollenkaan äidiksi, on kylmä urahaukka tai lesbo. Ja jos on lesbo ja hankkiutuu äidiksi, niin parin vuoden välein on A2-illassa joku persu, vaimikäniidenniminykyäänonkaan, kertomassa, kuinka huono vanhempi oletkaan.

Vanhemmuus on Via Dolorosa. Kaikki ovat huonoja äitejä. Mitään muuta ei ole oikeasti olemassa. Paitsi Minttu Räikkösen Instagram-feedissä.